GiliGold/VAD_KnessetCorpus huggingface dataset:
אלמה ווטטו: לילדים שלנו אין מנוחה, והם לא יכולים לישון בשקט.
אלמה ווטטו: כדי להביע את מחאתנו נסענו להפגין בירושלים, כדי שהממשלה והממסד יידעו שאנחנו לא רוצים להיות במקום הזה.
אלמה ווטטו: באנו כדי למחות, ורוצים לסתום את הפיות שלנו.
אלמה ווטטו: מגיעה משטרה ומפחידה אותנו, ולפעמים עוצרת אותנו.
אלמה ווטטו: הבקשה שלנו היא שתעבירו אותנו לעיר גדולה, שנוכל לעבוד ולא נחכה שביטוח לאומי יפרנס אותנו.
אלמה ווטטו: גם מה שהוא נותן לנו לא מספיק.
אלמה ווטטו: כדי להיות מעורים בחברה הישראלית, הילדים שלנו צריכים ללמוד עם הילדים הוותיקים ואנחנו צריכים לקבל משכנתא ולקנות דירה.
אלמה ווטטו: לכן, הדרישה שלנו היא שתוציאו אותנו מבית אלפא ותפזרו אותנו במקום אחר, על מנת שנוכל להתאקלם במדינת ישראל.
אלמה ווטטו: הסוכנות היהודית לא בדקה אם מרכז הקליטה מתאים לקליטת עולים או לא.
אלמה ווטטו: כאן הבעיה.
אלמה ווטטו: לא נעשתה עבודה.
אלמה ווטטו: אנחנו שומעים כל הזמן שאנחנו מוסתים.
אלמה ווטטו: אף אחד לא הסית אותנו.
אלמה ווטטו: יצאנו להפגין בגלל הבעיות שלנו.
אלמה ווטטו: אנחנו לא נחזור לבית אלפא.
אלמה ווטטו: נחסום כבישים ונישאר כאן עד הסוף.
מיכאל נודלמן: אני רוצה לפנות לנציגי הסוכנות ומשרד הקליטה.
מיכאל נודלמן: לפעמים אנחנו עושים טעויות.
מיכאל נודלמן: אולי זו היתה טעות?
מיכאל נודלמן: אני שומע מה שהוא אומר, ואני לא חושב שהוא מספר סיפורים.
מיכאל נודלמן: בן אדם אומר, שאי אפשר לחיות שם.
מיכאל נודלמן: יש שם נחשים, ולילדים אין איפה ללמוד.
מיכאל נודלמן: ילד צריך לנסוע שעתיים בכל כיוון כדי להגיע לבית הספר.
מיכאל נודלמן: הממשלה צריכה להיות יותר חכמה, ולא לעשות מלחמות.
מיכאל נודלמן: צריך לחשוב על פתרון אחר.
מיכאל נודלמן: אולי אני לא צודק.
מיכאל נודלמן: רן, תגיד לי.
מיכאל נודלמן: אתה לא חבר ועדה.
מיכאל נודלמן: אני מכיר אותך הרבה זמן, ואני יודע שאתה איש ישר.
מיכאל נודלמן: מה הפתרון, כוח?
רן מלמד: אני חושב, שהטענות של העולים מוצדקות כמעט במאה אחוז.
רן מלמד: השאלה היא, האם הפתרונות הם הפתרונות שהם רוצים.
אברהם מיכאלי: אם זה מרצה אותם.
רן מלמד: דיברו על נחשים, בעיית רפואה, בעיית חינוך ובעיית מקווה.
רן מלמד: בית אלפא זה המקום היחיד בארץ שסביבו יש 3 קיבוצים דתיים.
רן מלמד: שאלתי, מה עושות הנשים הדתיות מהקיבוצים שרוצות ללכת למקווה.
רן מלמד: אולי צריך לבנות מקווה באותו מרכז קליטה?
רן מלמד: אמרו לי, שהן נוסעות לבית שאן כי גם בקיבוצים אין מקווה טהרה.
רן מלמד: הבעיות הן נכונות.
רן מלמד: השאלה היא, האם הפתרון הוא להוציא את העולים מבית אלפא ולהעביר אותם למקומות אחרים, לפזר אותם או להעביר אותם במרוכז למקום אחר.
רן מלמד: נניח שיפנו עולים ללוד, לרמלה, לבאר שבע, לערד, לאשקלון ולמבשרת.
רן מלמד: האם אתם באמת חושבים ששם יש יותר תעסוקה?
מזור בהיינה: אין לי שום ספק.
מזור בהיינה: העולים האלה מקבלים כל הצעת עבודה.
רן מלמד: אני חושב שלא.
מזור בהיינה: המצב שלהם יהיה הרבה יותר טוב.
מזור בהיינה: הם יוכלו לעבוד בכל עבודה שמזדמנת.
רן מלמד: אני חושב שזה גם יגרום לסכסוכים פנימיים, סביב השאלה מי קיבל מקום יותר טוב ומי קיבל מקום פחות טוב.
רן מלמד: אני חושב שבעיית החינוך היא שערורייתית.
רן מלמד: האם יש פתרונות?
רן מלמד: יש פתרונות, אבל אם לא נבדוק האם אפשר לבצע אותם לא נדע אף פעם.
רן מלמד: אני חושב, שההתנהגות של ראש עיריית עפולה וראש עיריית בית שאן היא חוצפה, ולא צריך לעבור על זה לסדר היום.
מזור בהיינה: משרד החינוך מסכים לזה ומקבל את זה.
רן מלמד: לצערי, אין פה נציגים של משרד החינוך.
מיכאל נודלמן: יש.
רן מלמד: אם כך, אני אשמח לדעת איך הם פועלים מול אותם שני ראשי ערים.
רן מלמד: אחד הפתרון שאנחנו הצענו, הוא שההורים ילוו את הילדים ומשרד החינוך ישלם להם שכר.
רן מלמד: כך נוכל ליצור מקור תעסוקתי להורים שמלווים.
רן מלמד: עכשיו חובת משרד החינוך לאשר ולבצע את זה.
רן מלמד: יכול להיות שבסופו של התהליך הזה גם צריכים להיערף כמה ראשים ומישהו צריך ללכת הביתה.
רן מלמד: צריך לנצל את התהליך.
רן מלמד: התהליך הזה יכול לסייע.
רן מלמד: אם רוצים לדאוג לילדים ולהורים שלהם, צריך לתת צ'אנס לתהליך.
רן מלמד: אני חושב, שמדובר בתקופת חיים זמנית, ואפשר להוציא ממנה הרבה אם רוצים.
מיכאל נודלמן: אני רוצה לשמוע את נציג משרד החינוך.
מיכאל נודלמן: מה עושים עם ראש עיר שלא מוכן לקבל תלמידים עולים מאתיופיה לבתי הספר שלו?
עמיהוד בהט: משרד החינוך כבר שנינם אחדות מדבר, כותב ומתריע על אי התאמה בין המיקומים שנקבעים לצורך הקמת מרכז קליטה לבין צורכי העולים בתחום החינוך.
עמיהוד בהט: ההפניה לחינוך הממלכתי-דתי מוכתבת על פי החלטות שלא התקבלו בתוך משרד החינוך.
עמיהוד בהט: משרד החינוך היה רוצה לשבץ את הילדים בכל בתי הספר.
עמיהוד בהט: זה לא ניתן בגלל ההנחיות של משרד ראש הממשלה, של מנהל הגיור, שמתנה את תהליך הגיור של המשפחה בלימודים בחינוך הדתי בלבד.
עמיהוד בהט: אנחנו מבצעים את זה עד הסוף, כך שכולם נאלצים ללמוד בחינוך הממלכתי-דתי בלבד, החל מכיתה א' ועד כיתה יב'.
עמיהוד בהט: אין ילד אחד במרכזי הקליטה שלומד בחינוך שהוא לא דתי.
עמיהוד בהט: זה מחייב אותנו להסיע ילדים, קודם כל למקומות הקרובים ביותר ואחר כך, בלית ברירה, למקומות הרחוקים.
עמיהוד בהט: הפעולה של מערכת החינוך בתחום מרכזי הקליטה היא בתיאום ובשיתוף פעולה עם משרד הקליטה ועם הסוכנות היהודית.
עמיהוד בהט: בתוך מרכזי הקליטה ישנם מפקחי קליטת עלייה, שנמצאים שם יום ולילה, ומעורבים רגשית ומקצועית בכל מה שנעשה בתהליך החינוכי במרכזי הקליטה.
עמיהוד בהט: אני רוצה לומר יותר מזה.
עמיהוד בהט: אני רוצה לומר, שאיכות החינוך לא תמיד ניתנת במקום היותר קרוב.
עמיהוד בהט: אנחנו יודעים את זה גם לגבי ילידי הארץ שאינם עולים בכלל.
עמיהוד בהט: לא כולם נהנים תמיד ללמוד במקום הכי קרוב.
עמיהוד בהט: כאן זאת לא הסיבה שהם לומדים רחוק.
עמיהוד בהט: אני אומר את זה, כדי לדעת שיש עוד סיבות.
עמיהוד בהט: מי שלומד בקיבוץ לביא נוסע 40 דקות, אבל מקבל שם איכות חינוך ממדרגה ראשונה.
עמיהוד בהט: כמובן שמיצינו את מקומות הלימוד בביקורה ובשדה אליהו, שנמצאים במרחק 5 דקות.
עמיהוד בהט: זה לא שמראש ויתרנו.
עמיהוד בהט: בנוסף, היה משא ומתן ארוך עם ראשי עיריית עפולה ועיריית בית שאן עם מנהלת מחוז הצפון.
עמיהוד בהט: הניסיון הזה לא עלה יפה.
עמיהוד בהט: אני יודע, שגם במהלך השנה נעשו ניסיונות, וזה בלי קשר לשביתה ולהפגנה.
עמיהוד בהט: אנחנו מוטרדים מהעניין, ובל מקום בו אנחנו יכולים לקרב את הילדים אנחנו מקרבים אותם.
עמיהוד בהט: זה טוב לכל הצדדים, גם למשרד החינוך.
רן מלמד: מה זאת אומרת לא עלה יפה?
רן מלמד: תחייבו אותם.
עמיהוד בהט: אני לא יודע עד כמה אפשר לחייב אותם.
רן מלמד: תחייבו.
יעל סגל מקלס: יש בג"צ תלוי ועומד לגבי סנקציות שמשרד החינוך נוקט כנגד בתי ספר מפלים על רקע גזעני.
רן מלמד: תורידו תקציבים לבית שאן, עד אשר הם יקלטו את הילדים.
רן מלמד: מה זאת אומרת, שאין לכם עמדה.
יעל סגל מקלס: האם אתם גוף ממליץ?
יעל סגל מקלס: האם אתם מתחננים שיקבלו את הילדים?
עמיהוד בהט: לא אמרתי שאין לנו עמדה.
מזור בהיינה: תן הסבר עממי ופשוט, למה שני הערים האלה חרטו על דגלם באופן בוטה שהם לא מוכנים להיות קולטים של עולים חדשים.
יעל סגל מקלס: יש לכם אמצעים חוקיים.
יעל סגל מקלס: האם אתם משתמשים נגד ראשי ערים ומנהלי בתי ספר, שלא מקבלים לתחומים ילדים יוצאי אתיופיה?
עמיהוד בהט: מנהלי בתי הספר הם לא הכתובת.
עמיהוד בהט: מנהלי בתי הספר עושים עבודה נפלאה עם הילדים האלה, בלי שום קשר לשום דבר.
יעל סגל מקלס: בסדר.
יעל סגל מקלס: אני חוזרת בי.
יעל סגל מקלס: אני מדברת על ראשי ערים, שלא מקבלים לתחומם ילדים יוצאי אתיופיה.
יעל סגל מקלס: בוא תגיד לי, איך אפשר לטפל בזה באמצעים החוקיים העומדים לרשותך.
מיכאל נודלמן: למה התלמידים האחרים צריכים לסבול?
מיכאל נודלמן: אם לא יעבירו להם כסף, זה לא יעזור.
יעל סגל מקלס: זה לא הדבר היחידי.
יעל סגל מקלס: יש עוד דברים שאפשר לעשות.
מיכאל נודלמן: פה צריך לעשות דבר אחר.
מיכאל נודלמן: אם הם לא יעבירו כסף, זה לא יעזור.
יעל סגל מקלס: זו תשובת משרד החינוך למדיניות גזענית של ראשי ערים.
יעל סגל מקלס: אתם אחראים לחינוך של הילדים האלה.
יעל סגל מקלס: אתה יושב ואין לך מה להגיד.
30095: אתם הבטחתם להסיע את הילדים עד טבריה.
מיכאל נודלמן: היה מקרה דומה בפתח תקווה, הזמנו את ראש העיר ואחר כך היה יותר קל.
מיכאל נודלמן: אני מרגיש שיש צורך להזמין גם את ראשי הערים האלה.
יעל סגל מקלס: צריך לפתוח בהליכים כנגד ראשי הערים האלה.
יעל סגל מקלס: זה מה שמשרד החינוך היה צריך לעשות.
מיכאל נודלמן: עודי, האם אתה יכול לומר עוד משהו?
עמיהוד בהט: לגבי ראשי ערים אין לי מה להוסיף.
עמיהוד בהט: למעט העניין הזה של ההסעות, מערכת החינוך עושה עבודה נפלאה עם הילדים האלה.
עמיהוד בהט: אם נשאל את ההורים של אותם ילדים על מה שקורה באותם בתי ספר, הרחוקים והקרובים, הם היו אומרים אחרת.
עמיהוד בהט: אתמול ישבה מפקחת שלנו שדיברה עם בנות בחטיבת ביניים באולפנית בני עקיבא בטבריה, והן אמרו שהן לא רוצות להתקרב לבית שאן.
עמיהוד בהט: יש פה עשייה בלתי רגילה.
עמיהוד בהט: המרחק הוא בעייתי, כיוון שהמיקום הוא בעייתי.
מזור בהיינה: המרחק הוא לא הבעיה.
מזור בהיינה: הגזענות הבוטה שמשרד החינוך נותן לה יד, זו הבעיה.
עמיהוד בהט: הוא לא מסכים.
עמיהוד בהט: האחרון שאפשר להאשים אותו בגזענות זה משרד החינוך.
מזור בהיינה: הוא מסכים לזה.
מזור בהיינה: הוא נותן חותמת גומי לראש עיריית עפולה ובית שאן שלא מסכימים לקלוט את העולים.
עמיהוד בהט: הוא לא מסכים לזה.
מזור בהיינה: עובדה ששם לא קולטים אתיופים.
30083: למרכז הקליטה יש תפקיד ברור.
30083: מרכז הקליטה נועד לשנה וחצי עד שנתיים לכל היותר.
30083: מדובר בתהליך מעבר.
30083: בתקופת השהות במרכז הקליטה יש סל קליטה משמעותי, ולאחר מכן יש הקצבות הניתנות על ידי המדינה.
30083: הלוואי שההקצבות היו יותר גדולות, לא רק לגביהם אלא גם לגבי אחרים.
30083: התקופה במרכז הקליטה מיועדת לתת לאנשים אפשרות ללמוד ולהתגייר.
30083: זה תהליך קשה, ועליו צריכים לתת את הדעת הרבה יותר מאשר הטיפול בדברים השוליים.
30083: מרכז קליטה בית אלפא מתאים למגורי עולים, בדיוק כמו שהוא מתאים לאותם אנשים שגרים בסביבה, בבית שאן ובקיבוצים.
30083: רובם ככולם הם עולים חדשים.
30083: אני אינני בטוח, שכאשר תבחנו האם עדיפה לוד או קריית גת, אתם לא תגידו שבית אלפא יותר טוב.
30083: אתם בוודאי זוכרים שגם בקריית גת ובלוד היו הפגנות וטענות.
30083: גם אז עלתה טענה, שאולי צריך להעביר אותם משם.
30083: האם כולם יכולים לגור באזור תל אביב, במרכז הארץ?
30083: אם שם יעבדו בסבלות או בניקיון כן יהיה פתרון?
30083: הרי אז תעלה הטענה שמתייחסים אליהם כנחותים.
30083: אני חושב, שעלינו לעשות מאמץ.
30083: אברהם נגוסה, אני מעריך אותך ומוקיר אותך מאוד.
30083: אמרת קודם, שהיו עוד הפגנות קודם לכן.
30083: אנחנו צריכים להשתפר ולתקן, ואנחנו מציעים תיקונים בנושא החינוך והתעסוקה.
30083: אני מציע לכם לקרוא את הדוח.
30083: אני חושב שצריך לעשות את המאזן הכללי, ולראות איפה ומה ניתן לעשות.
30083: סיפור העלייה והקליטה של עולי אתיופיה מצריך התייחסות הרבה יותר מקפת מאשר הדיון המתמקד רק בבית אלפא.
30083: אנחנו נמשיך לעשות מאמץ על מנת שיהיו מקורות הכנסה כתוספת להכנסה.
30083: זה איננו הייעוד של מרכז הקליטה.
30083: כרגע 43 משפחות עוזבות שם, כי הן קנו דירה.
30083: אני מקווה מאוד שמהר מאוד הרבה משפחות יקבלו משכנתאות, ייגמר תהליך הגיור, ואז תהיה הצלחה של החברה הישראלית ושל הוועדה הזו.
30083: אנחנו נענינו לבקשה של היו"ר, לקדם את נושא הפתרון.
30083: אני רוצה לומר שעריפת ראשים זה דבר מאוד קל ומאוד נוח.
30083: אנחנו נוהגים לחטוא בזה לא מעט פעמים.
30083: חה"כ מזור, אני מודה לך על ברכתך על העבודה של עובדי המקום, על העבודה של עובדי משרד הקליטה ועל העבודה של עובדי הסוכנות היהודית, אשר עושים לילות כימים.
30083: אני מקווה שבמהרה בימנו יבואו גם אלה שצריכים להגיע במסגרת איחוד המשפחות, וגם אותם נקלוט בצורה טובה.
30083: מר מלמד ויתר נציגי הארגונים מוזמנים להיות שותפים, ולעקוב אחרי ההתחייבויות שלנו.
30083: אז תוכלו לשפוט, האם עשינו כמיטב יכולתנו.
30083: התחייבנו, ארז חלפון ואני, ואמרנו שהטלפון שלנו זמין.
30083: אנחנו מזמינים אתכם לפנות אלינו ישירות, על מנת לבדוק שאנחנו מתקדמים.
30083: בעיתון היתה כותרת, שאי אפשר לחיות שם בלי מזגנים.
30083: דאגנו למזגנים, ואז אומרים שמזגנים זה לא טוב.
30083: אני אומר שמזגנים זה טוב, וטוב שמצאנו תרומה לכך.
30083: אתם מוזמנים להיות שותפים לתהליך ההבראה.
30083: אני מקווה, שלא נצטרך לבוא לעוד הפגנה.
30083: אני בהחלט מקבל את ההמלצה לקיים בדיקה.
30083: אנחנו אמרנו שנבחן, האם חלק מן המסקנות האלה הן טובות גם לגבי מרכזי קליטה אחרים, ואם כך אנחנו נפעיל אותן גם שם.
30083: אתם יכולים להזמין אותנו תמיד, ואנחנו מחויבים לבוא כדי למסור לכם דיווח מה עשינו.
אברהם מיכאלי: אדוני היושב ראש, בשעתיים האחרונות אנחנו מקיימים דיון מאוד חשוב, אבל אני עדיין מרגיש שבסוף הדיון נישאר באותה מחלוקת ועם אותה בעיה.
אברהם מיכאלי: אני חייב להיות יותר בוטה וממוקד, על מנת לנסות ולצאת מפה עם פתרון שיגשר על הפער הקיים בין הממסד לבין העולים.
אברהם מיכאלי: העולים מביעים פה את הבקשה שלהם בצורה מסוימת.
אברהם מיכאלי: אני לא חייב להסכים לכל אחד שאומר: אני רוצה פתרון א', וכל פתרון אחר לא מקובל עלי.
אברהם מיכאלי: אנחנו צריכים לחשוב, איך פותרים את הסכסוך שקיים.
אברהם מיכאלי: אני לא בעד זה שמישהו יגיד: אני אפגין פה עוד חודש-חודשיים, ואז אני אקבל את מה שאני רוצה.
אברהם מיכאלי: מן הצד השני, אי אפשר להתעלם מהאנשים שנמצאים פה בשטח, במיוחד מהילדים.
אברהם מיכאלי: היום התמקדנו בדיון הזה בשאלה, מה עושים עם הילדים.
אברהם מיכאלי: נכון שהילדים הם חלק בלתי נפרד מהמשפחה, זה נכון שאני לא רוצה שגורמי הרווחה יטילו סנקציות נגד אותם הורים שמפגינים עם הילדים שלהם.
אברהם מיכאלי: יחד עם זאת, אנחנו לא יכולים לצאת מפה היום ובעוד חודשיים וחצי לאחר הבחירות ניפגש ונגלה שהבעיה עדיין קיימת בשטח.
אברהם מיכאלי: אני באמת מגלה רצון כן של משרד הקליטה והסוכנות בשלושת השבועות האחרונים.
אברהם מיכאלי: הם אמרו לנו: קחו מנדט ותנהלו כל משא ומתן הנראה לכם על מנת שנוכל לגשר על הפער שישנו.
אברהם מיכאלי: לצערי, הפער הזה עדיין נותר.
אברהם מיכאלי: אני לא יודע מי הם נציגי העולים.
אברהם מיכאלי: אומרים לנו שיש קבוצה א', קבוצה ב' וקבוצה ג'.
אברהם מיכאלי: אני לא יכול כרגע לדעת מהו הפתרון אותו כל העולים רוצים.
אברהם מיכאלי: יש 750 נפשות.
אברהם מיכאלי: הדוח מציע לצמצם אותם ל-600.
אברהם מיכאלי: אני חושב ששוב תיווצר בעיה.
אברהם מיכאלי: לאן תעבירו את ה-150?
אברהם מיכאלי: את מי תעבירו מתוך ה-700?
אברהם מיכאלי: יוצר תקדים, ואז כולם ירצו לעבור.
אברהם מיכאלי: צריך לאחוז את השור בקרניים על מנת לראות איך אפשר לפתור את המחלוקת הזו.
אברהם מיכאלי: אולי הם משלים את עצמם, ומישהו צריך להגיד להם שהפתרון של סגירת מרכז הקליטה בבית אלפא לא יקום ולא יהיה.
אברהם מיכאלי: מותר לממשלה להגיד את זה, אבל צריך לומר את זה בצורה נוקבת כדי שיידעו שהפתרון הזה לא קיים.
אברהם מיכאלי: אני רוצה שהמשפחות הנמצאות פה לא יהיו פה עם הילדים.
אברהם מיכאלי: אני רוצה שהילדים האלה לא יהיו פה בחורף הירושלמי, בסכנת הנפש שיש שם.
אברהם מיכאלי: שאף אחד לא יגיד שהם לא בסכנה.
אברהם מיכאלי: הם בסכנה בכל יום.
אברהם מיכאלי: ראיתי ילדים שהולכים על גלגיליות ברחובות, כי אין להם ברירה והם צריכים למצוא תעסוקה.
אברהם מיכאלי: מפה חייבים לצאת עם פתרון לקבוצה שמפגינה פה.
אברהם מיכאלי: צריך למצוא מחסה על מנת שהילדים לא יהיו ברחוב.
מיכאל נודלמן: אני חושב שלא יהיה פתרון, אם אחד אומר רק ככה והשני צריך ללכת אחורה.
מיכאל נודלמן: הפתרון יתקבל רק כאשר הקבוצה הזו תלך לקראת הסכם.
מיכאל נודלמן: שמעתי מה אמר מר מלמד.
מיכאל נודלמן: הוא אמר שאפשר לחיות שם, וצריכים לתקן את מה שלא בסדר.
מיכאל נודלמן: הפגנה יכולה להיות עוד חודש ועוד חודש ללא פתרון.
מיכאל נודלמן: הצד השני חושב שזה מקום שבו אפשר לחיות וללמוד.
מיכאל נודלמן: מה שיש במרכזי קליטה במרכז המדינה אפשר לעשות גם שם.
מיכאל נודלמן: אני קורא לשני הצדדים לעשות מאמץ כדי להגיע להסכמה.
מיכאל נודלמן: אני לא חושב ש-600 צריכים לחזור ו-100 יישארו פה.
מיכאל נודלמן: זה לא רציני.
מיכאל נודלמן: כולם צריכים לגור במקום אחד.
מיכאל נודלמן: בעיות אפשר לפתור.
מיכאל נודלמן: אני חושב שאת כל הבעיות אפשר לפתור.
מיכאל נודלמן: אם יהיו בעיות שאי אפשר לפתור, אנחנו מוכנים לשבת ולדבר.
מיכאל נודלמן: הפגנה זה דבר טוב ודמוקרטי, אבל אם מפגינים לא רוצים לשמוע מה מציעים להם זו לא הפגנה.
מיכאל נודלמן: אני שאלתי את רן מלמד מה הוא חושב, וכולם שמעו מה הוא חושב.
מיכאל נודלמן: כולם יחד צריכים להגיע להסכמה.
מיכאל נודלמן: אם נעמוד אחד מול השני עם כוח, מילים לא טובות וביקורת בלתי צודקת, לא ייצא כלום.
מיכאל נודלמן: אני מבקש משני הצדדים להגיע להבנה.
מיכאל נודלמן: אולי אחר כך חלק אפשר להעביר למקום אחר.
מיכאל נודלמן: עכשיו הפתרון הזה לא קיים, וצריכים להגיע להסכמה עם הסוכנות, משרד הקליטה והאנשים הגרים בקיבוץ.
מיכאל נודלמן: אם בעוד שבועיים הילדים יישארו שם, אני בעצמי אפנה למשרד הרווחה.
מיכאל נודלמן: הם יצטרכו לקבל החלטה מה לעשות עם הילדים האלה.
מיכאל נודלמן: חברי הכנסת לא יכולים לקבל את זה שהילדים יסתובבו ברחובות עם גלגלים בקור.
מיכאל נודלמן: אם הורים לא מבינים באיזו סכנה נמצאים הילדים, יש ארגונים ממשלתיים שיעזרו להם להבין איפה צריך לחיות ילד.
מיכאל נודלמן: אתם צריכים לדעת, שבישראל יש חוק שאומר שאפשר לקחת ילד ולהעביר אותו למקום אחר.
מיכאל נודלמן: אני לא מציע להם לשחק עם הילדים במשחק הזה.
מיכאל נודלמן: אחר כך יגיעו לפה ויבקשו מאיתנו לשחרר את הילדים, וזה קשה מאוד.
קריאה: שנה וחצי הילדים נמצאים באותו מצב בו הם נמצאים עכשיו.
מיכאל נודלמן: נשמע את נציגת המועצה לשלום הילד.
ישיאלם פקדה: לכולנו ברור שהילדים מצויים בסכנה כזו או אחרת.
ישיאלם פקדה: כאשר אנחנו ביקרנו שם ראינו, שכל מיני מבקרים באים, לוקחים את הילדים לבית שלהם על מנת לרחוץ אותם או לתת להם לישון במיטה.
ישיאלם פקדה: זה יכול להיות פתח לכל מיני אנשים שעלולים לפגוע בילדים.
ישיאלם פקדה: אנחנו הדרכנו את ההורים במקום.
ישיאלם פקדה: לא הגענו לכל ההורים, ואנחנו נמשיך לבקר שם.
ישיאלם פקדה: אני חוששת, שההפגנה הזו תימשך והילדים ימשיכו להיות במצב בו הם נתונים.
ישיאלם פקדה: מלבד חוק נוער, שלא חייבים למהר לפנות אליו על מנת להעניש את הילדים ולהפריד אותם מההורים שלהם, אפשר למצוא פתרון זמני עד אשר הסכסוך ייפתר.
ישיאלם פקדה: הילדים צריכים להיות במסגרת בזמן שההורים מפגינים.
ישיאלם פקדה: בעבר באחת מן ההפגנות הילדים פוזרו לבתי ספר בירושלים, בצהריים החזירו אותם להורים שלהם, ובערב דאגו להם למקומות לישון.
ישיאלם פקדה: אנחנו הצענו פתרון כזה למשרדים הרלוונטיים.
ישיאלם פקדה: הילדים לא צריכים לשלם מחיר של טעויות ההורים או המשרדים.
מזור בהיינה: גם שם הם משלמים.
מזור בהיינה: אין הבדל מבחינתם.
רן מלמד: צריך לפנות לעיריית ירושלים, ולבקש מהם את הפתרון.
דנה גורדון: עיריית ירושלים מתנערת לגמרי מהאחריות.
רן מלמד: היא עזרה בהפגנה של החד הוריות.
דנה גורדון: פנינו אליהם וביקשנו שהם יבואו, והם התנערו לגמרי.
רן מלמד: יש לנו ראש עיר חדש.
מיכאל נודלמן: למה כמה אמהות לא יכולות לקחת את הילדים ולחזור למקום בו יש את כל הצרכים על מנת לחיות?
ישיאלם פקדה: אני מדברת על המצב הנתון של הילדים.
ישיאלם פקדה: מישהו צריך לתת פתרון.
ישיאלם פקדה: יכול להיות שההורים טועים ויכול להיות שהמשרדים טועים, אבל בשטח הילדים הם אלה שנתונים בסכנה.
מיכאל נודלמן: יש פתרון.
מיכאל נודלמן: 4-5 אמהות יכולות לחזור עם כל הילדים למקום.
ישיאלם פקדה: אני חוששת, שאם הילדים לא היו עם ההורים הדיון הזה לא היה מתקיים.
וונדה קסהון: אדוני היושב ראש, אני מברך אותך שהתחלת לדון בנושא הילדים.
וונדה קסהון: אני שאלתי את ההורים, והם אמרו לי שהילדים האלה נמצאים היום באותו מצב בו היו שם.
וונדה קסהון: כאשר הילד חולה, מתקשרים להורה, ולו אין יכולת להגיע אליו לבית הספר.
וונדה קסהון: גם אז אותו ילד נמצא בסכנה.
מיכאל נודלמן: האם בקיבוץ אין ילדים אחרים?
וונדה קסהון: אין ילדים שנוסעים.
וונדה קסהון: יש להם בתוך הקיבוץ בית ספר.
וונדה קסהון: נקודה נוספת, היא שאותם עולים צריכים לעבור גיור.
וונדה קסהון: מדוע חותמים דווקא עם הקיבוצים החילוניים?
וונדה קסהון: זה דורש ועדת חקירה ממלכתית.
וונדה קסהון: לאותו אחד החותם על החוזים יש אינטרס אישי.
וונדה קסהון: לא יכול להיות שעולה צריך לעבור גיור, ולוקחים אותו דווקא לקיבוצים חילוניים.
וונדה קסהון: הנקודות האלה צריכות להיבדק.
וונדה קסהון: אני חושב שלא יכול להיות שהסוכנות ומשרד הקליטה בעצמם בודקים את עצמם.
וונדה קסהון: צריך להכניס אנשים חיצוניים שיפקחו על הנעשה.
וונדה קסהון: צריך לשבת עם העולים, ולתרגם להם את הכל לפני שמתקדמים.
רן מלמד: אדוני היושב ראש, נושא הילדים הוא קריטי.
רן מלמד: יש לי בקשה מארז ומאלי כהן: האם אתם מוכנים לבחון את האפשרות לשכור למפגינים, על חשבון משרד הקליטה והסוכנות, מספר חדרים באכסניית רבין שנמצאת קרוב כדי שהאמהות והילדים בשעות הלילה יוכלו ללכת להתקלח, לשמור על היגיינה, ואולי גם לישון במיטה מסודרת.
רן מלמד: יכול להיות שזו תהיה דרך להידברות בהמשך.
30083: אנחנו מזמינים את ההורים לשלוח את הילדים בחזרה לבית אלפא.
30083: הם יקבלו שם טיפול, הם יקבלו שם הדרכה, יקבלו שם חונכות וצוות מלווה לילדים בזמן שההורים מפגינים כאן.
30083: הם יקבלו את כל הטיפול, כולל ארוחות אם יהיה בכך צורך.
אבי מספין: חלק מהמפגינים שהיו בהפגנה הקודמת, 33 במספר, הופנו למרכז נוער איבים ומרכז קליטה קלישר.
אבי מספין: הילדים האלה עדיין לא נמצאים במסגרת לימודית.
אבי מספין: לא מכניסים אותם לבתי ספר עד עכשיו.
אברהם מיכאלי: כי התוכנית היא להחזיר אותם לבית אלפא.
ארז חלפון: אני אענה על כך.
ארז חלפון: לאחר חתימת ההסכם בערב יום הכיפורים, הודיעו כל העולים שהם חוזרים לבית אלפא.
ארז חלפון: בדיעבד הסתבר לנו ש-7 משפחות החליטו על דעת עצמן לא לחזור.
דני קסהון: לא בדיעבד, במקום.
ארז חלפון: דני, ההסכם נחתם וידעת טוב מאוד שכולם חוזרים.
ארז חלפון: אף אחד לא אמר לי שיש קבוצה שנשארת.
ארז חלפון: אתה יודע את זה, כי אתה אמרת לי שאתה מופתע.
דני קסהון: אתה דיברת איתם ואמרת להם, שלא כדאי להם להישאר כי אתם לא מתכוונים לתת להם שום פתרון.
ארז חלפון: אני לא דיברתי עם אף אחד אחרי חתימת ההסכם.
דני קסהון: אני לא מוכן להסכים, שלא ראית אותם ולא דיברת איתם.
ארז חלפון: כיוון שעמדנו בפתח החגים ובעקבות פניות ומחשבה שלנו, סוכם שבתקופת החגים זה לא יהיה נכון להשאיר אותם שם שמשרדי הממשלה לא עובדים.
ארז חלפון: אנחנו הסכמנו לתת מענה זמני באיבים.
ארז חלפון: ציינו שמדובר במענה זמני, כאשר הכוונה היתה שמייד אחרי החגים הם יחזרו ויהיו חלק מכל העולים שנמצאים בבית אלפא.
ארז חלפון: אין פה איפה ואיפה.
ארז חלפון: לכן, אמרנו שהדוח הזה כולל בתוכו את העולים שנמצאים בבית אלפא, את קבוצת המפגינים בירושלים ואת אותם עולים שנמצאים במרכז קליטה באיבים באופן זמני.
ארז חלפון: אנחנו לא ערוכים לתת להם שירותים, כמו שאתה אמרת, והם צריכים לקבל את הכל כמקשה אחת.
ארז חלפון: אין פה למישהו פתרון אחד, ולמישהו אחר פתרון אחר.
אבי מספין: אז מבחינתך שהם לא יהיו במסגרת חינוך.
ארז חלפון: אדוני היושב ראש, לצערי הושקעה פה עבודה של חודש ימים.
ארז חלפון: שמענו פה רק תלונות וביקורות.
ארז חלפון: לא נתתם ליושב ראש הוועדה אפשרות לקרוא את הדוח.
ארז חלפון: לא נתתם להגיד מה הוועדה עשתה במשך חודש ימים.
ארז חלפון: הרי העולים ביקשו את הוועדה הזו.
אבי מספין: במשך שלושה שבועות מי שהתקיף היו אלה הסוכנות היהודית ומשרד הקליטה.
אבי מספין: קראנו את הדוח, וזכותנו להגיב עליו.
ארז חלפון: לצערי הרב, מי שלא עמד בהסכם אלה הם קבוצה של אנשים שהפרו אותו.
אבי מספין: האם שאלת אותם למה?
אבי מספין: הם שלושה שבועות נמצאים פה.
אבי מספין: האם שאלתם אותם למה?
ארז חלפון: אנחנו המשכנו לנהל את הוועדה בבית אלפא.
ארז חלפון: טיפלו בכל העולים בבית אלפא.
ארז חלפון: העבודה היא שהיינו אתמול בבית אלפא, וישבנו עם העולים בבית אלפא.
ארז חלפון: אני יכול להגיד לך, שהיו שם אנשים שתרגמו, היו נציגים של העולים של בית אלפא שקמו ודיברו, רצו לקבל הבהרות, ובירכו על הדברים כי הם חושבים שזה יעזור להם.
ארז חלפון: לא מדובר רק בדברים ציניים, כפי שהופיע בעיתון היום הנושא של המזגנים.
ארז חלפון: יש הרבה פתרונות, שיכולים, לפי דעתנו המקצועית, להקל ולעזור לעולים בשנה וחצי שהם שם.
ארז חלפון: אתם לא רוצים לקבל את המסקנות.
ארז חלפון: לא אתם.
ארז חלפון: אתה שאלת, ואני עונה לך.
ארז חלפון: אני אמרתי: תחזרו לבית אלפא, יש לוחות זמנים לביצוע המסקנות.
ארז חלפון: אם בתוך חודש ימים לא יהיו שינויים, אפשר לחדש את ההפגנה.
ארז חלפון: לצערי, אותם אנשים שנמצאים פה לא רוצים לקבל את המסקנות.
ארז חלפון: לכן, אין לי דרך אחרת אלא רק להצטער על הדברים.
מזור בהיינה: אני רוצה לומר, שאין פה שתי קבוצות.
מזור בהיינה: יש פה בעיה שמקובלת ומוסכמת על כולנו.
מזור בהיינה: לנושא הילדים צריך למצוא פתרון באופן הכי דחוף.
מזור בהיינה: המשרדים צריכים לשבת יחד ולמצוא פתרון לילדים.
מזור בהיינה: במדינתנו המתוקנת הדבר הזה הוא לא תקין ומסוכן.
מזור בהיינה: הילדים מצויים בסכנת נפשות ומפסידים לימודים.
מזור בהיינה: אני מציע למצוא לכך פתרון באופן הכי דחוף.
מזור בהיינה: נושא התעסוקה ניתן לפתרון בכמה דרכים.
מזור בהיינה: אפשר להבטיח להם מקום עבודה באזור, או לשפר את מצבם הכלכלי.
מזור בהיינה: עכשיו הם מקבלים 2,000 שקלים.
מזור בהיינה: אולי צריך עכשיו בשיתוף עם הביטוח הלאומי להגדיל את הסכום.
מזור בהיינה: זה זמני ולא לעולם ועד.
מזור בהיינה: לחלופין, אפשר לפזר את העולים האלה בכל מרכזי קליטה בהם יש נגישות למרכזי עבודה.
מזור בהיינה: ארז, הדוח הזה לא עונה לדרישות של העולים.
מזור בהיינה: לעולים יש שתי טענות מרכזיות: המקום לא ראוי להתפרנס בו, המקום לא ראוי לחנך בו ילדי עולים.
מזור בהיינה: הדוח הזה מדבר על דברים יפים, אבל הוא לא עונה על הבעיות המרכזיות.
מזור בהיינה: בנוסף, לא קיבלתי תשובה מה מתכוון משרד החינוך לעשות.
מיכאל נודלמן: אנחנו מדברים על קיבוץ.
מיכאל נודלמן: האם הילדים של הקיבוצניקים לא מקבלים שום דבר?
מזור בהיינה: אין אוכלוסייה אחרת בקיבוץ הזה מלבד העולים.
מיכאל נודלמן: מסביב יש קיבוצים.
מזור בהיינה: אבל התנאים לא מתאימים לקליטת עולים.
מזור בהיינה: אין חינוך דתי וכו'.
מיכאל נודלמן: ארז, מה מקבל עולה מאתיופיה בהשוואה לעולה אחר?
ארז חלפון: משפחה מאתיופיה מקבל קודם כל מענק משכנתא לרכישת דירה בין 500,000 ל-700,000 שקלים, וזה ייחודי רק לעולי אתיופיה.
ארז חלפון: רק הם מקבלים את זה.
ארז חלפון: מעבר לכך, תואר אקדמי לילדי העולים.
אבי מספין: אנחנו מדברים על העולים.
ארז חלפון: היו"ר שאל שאלה.
ארז חלפון: אתם מתפרצים גם לשאלת היו"ר.
מיכאל נודלמן: אני רוצה לדעת, איזה הבדל יש בין התקציבים שנותנים לעולה מאתיופיה לבין התקציבים שנותנים לעולים ממקום אחר.
ארז חלפון: משפחה מאתיופיה מקבלת מענק משכנתא של בין 500,000-700,000 שקלים אחרי השלב של מרכז הקליטה, וזה על מנת לרכוש דירה.
ארז חלפון: רק המשפחות מאתיופיה מקבלים שהות במשך שנה וחצי במרכזי קליטה.
ארז חלפון: במנהל הסטודנטים אנחנו נותנים מלגות לעולים בכלל, בפרט לעולי בני הקהילה האתיופית.
ארז חלפון: בנוגע לבני הקהילה האתיופית אין לנו מגבלה של זמן, שלא כמו לגבי עולים חדשים אחרים.
מיכאל נודלמן: האם לגבי עולים מרוסיה יש הגבלה של זמן?
ארז חלפון: יש הגבלת זמן לכל העולים, פרט לעולים מאתיופיה.
30095: מה שאתה אומר הוא לא נכון.
30095: לא כל עולה מקבל מענק של 700,000 שקלים, אלא רק 200 משפחות בשנה.
30095: תדייק.
ארז חלפון: אתה לא מקשיב למה שאמרתי.
ארז חלפון: אני אמרתי שהמענק הוא בין 400,000 שקלים ל-700,000 שקלים.
30095: רק 200 משפחות קיבלו הגדלה של המשכנתא.
ארז חלפון: תברך על זה.
ארז חלפון: הצלחנו להשיג את זה.
30095: אבל לא כל העולים מקבלים.
ארז חלפון: אתה כל פעם אומרים שאנחנו לא מדייקים, ואני חייב להגיד שאני שמעתי אותך ביום ראשון בטלוויזיה בערוץ 1 אומר שההפגנה לא מוצדקת ושהם צריכים לחזור למרכז הקליטה.
ארז חלפון: אתה עכשיו אומר לי שאני הוא זה שלא מדייק.
ארז חלפון: לא הסברת למה פרשת.
ארז חלפון: אמרת שהתנגדנו לצרף אותך, וזה לא נכון.
ארז חלפון: באותה דקה בה העולים ביקשו לצרף אותך, הודענו שאנחנו מסכימים.